ฐานะการเงินและผลการดำเนินงาน

สรุปรายงานการสอบบัญชีของผู้สอบบัญชี

บริษัทฯ ได้แต่งตั้ง นายรุทธ เชาวนะกวี ผู้ตรวจสอบบัญชีอนุญาต เลขที่ 3247 บริษัท สำนักงาน
เอินส์ท แอนด์ ยัง จำกัด ให้เป็นผู้ตรวจสอบงบการเงินและงบการเงินรวมของบริษัท
โดยผู้สอบบัญชีได้แสดงความเห็นอย่างมีข้อจำกัดของเหตุการณ์ดังนี้

1.  กลุ่มบริษัทมีผลขาดทุนสะสมเป็นจำนวนมาก และมียอดขาดทุนเกินทุน ณ วันที่ในงบดุล
    การจัดทำงบการเงินได้จัดทำขึ้นตามหลักการดำเนินงานต่อเนื่องของกิจการ
    โดยถือว่ากลุ่มบริษัทสามารถดำเนินงานได้อย่างต่อเนื่อง
    และการขายหรือเรียกคืนสินทรัพย์และการจ่ายชำระหนี้และภาระหนี้สินที่อาจเกิดขึ้นจะเป็นไปตามปกติธุรกิจ
    โดยไม่คาดว่าจะมีการชะงักของการดำเนินงานตามปกติของกลุ่มบริษัท

2.  บริษัทฯ ได้ถูกบริษัทอื่นฟ้องร้องเกี่ยวกับการกระทำผิดเงื่อนไขสัญญา ศาลแพ่งได้ตัดสินให้บริษัทฯ
    เป็นฝ่ายชนะคดี อย่างไรก็ตาม คดียังอยู่ในระหว่างการพิจารณาของศาลอุทธรณ์ และศาลแพ่ง
    ฝ่ายบริหารของบริษัทฯ เชื่อว่าจะไม่มีหนี้สินที่เป็นสาระสำคัญที่เกิดขึ้นจากผลของคดีดังกล่าว
    และสำรองทั่วไปสำหรับหนี้สินที่ตั้งไว้ในบัญชีมีจำนวนเพียงพอ

3.
จากการที่บริษัทย่อยแห่งหนึ่งในต่างประเทศได้เข้าสู่กระบวนการการจัดการทรัพย์สินและหนี้สินภายใต้การควบคุมและดูแลของศาลเมื่อวันที่
17 พฤศจิกายน 2543
โดยศาลได้แต่งตั้งกลุ่มผู้บริหารในการจัดการและประเมินมูลค่าสินทรัพย์และหนี้สินของบริษัทย่อย
จากการที่บริษัทฯ ขาดการควบคุมอย่างมีสาระสำคัญต่อการดำเนินงานของบริษัทย่อย บริษัทฯ
จึงได้รับรู้ผลขาดทุนจากการลงทุนในบริษัทย่อยดังกล่าวทันที
โดยเสมือนว่าได้ขายเงินลงทุนในบริษัทย่อยออกไป นอกจากนั้น บริษัทฯ
ได้ออกหนังสือค้ำประกันซึ่งกำหนดมูลค่าและไม่กำหนดมูลค่าเพื่อเป็นการประกันการทำงานตามภาระค้ำประกัน
ดังนั้นจึงไม่ได้ตั้งสำรองเผื่อผลขาดทุนไว้ในบัญชี
ซึ่งสำรองที่จะต้องตั้งขึ้นอาจมีจำนวนที่เป็นสาระสำคัญ

การเปลี่ยนแปลงนโยบายการบัญชี

ค่าเสื่อมราคาของสินทรัพย์ส่วนที่ตีราคาใหม่

ในระหว่างปี 2543 ได้มีการแก้ไขมาตรฐานการบัญชีฉบับที่ 32 “ที่ดิน อาคารและอุปกรณ์”
ในส่วนที่เกี่ยวกับสินทรัพย์ที่แสดงไว้ในงบการเงินด้วยราคาที่ตีใหม่
การแก้ไขนี้มีผลให้ค่าเสื่อมราคาที่รวมในงบกำไรขาดทุนของสินทรัพย์เหล่านั้นต้องคำนวณจากราคาที่ตีใหม่แทนที่จะคำนวณจากราคาทุนเดิมตามที่เคยปฏิบัติมาในอดีตก่อนที่จะมีการแก้ไข
และให้ตัดจำหน่ายส่วนเกินทุนจากการ
ตีราคาสินทรัพย์ไปเข้ากำไรสะสมโดยตรง

ในระหว่างปี 2544
ได้มีการขยายเวลาอันถือปฏิบัติโดยให้การเปลี่ยนแปลงดังกล่าวมีผลบังคับใช้สำหรับงวดบัญชีที่เริ่มในหรือหลังวันที่
1 มกราคม 2545 อย่างไรก็ตาม บริษัทฯ ได้ถือปฏิบัติตามการเปลี่ยนแปลงข้างต้นตั้งแต่ปี 2543
ก่อนที่มาตรฐานจะมีผลบังคับใช้ การเปลี่ยนแปลงดังกล่าวมีผลทำให้ขาดทุนสุทธิสำหรับปีสิ้นสุดวันที่ 31
ธันวาคม 2543 เพิ่มขึ้นเป็นจำนวนประมาณ 0.4 ล้านบาท โดยที่ไม่มีผลกระทบต่อส่วนของผู้ถือหุ้น

หนี้สินภาษีเงินได้ตัดบัญชี

ในปีก่อนบริษัทฯ
ตั้งหนี้สินภาษีเงินได้รอตัดบัญชีสำหรับส่วนเกินทุนจากการตีราคาสินทรัพย์ขึ้นตามมาตรฐานการบัญชีฉบับที่
32 “ที่ดิน อาคารและอุปกรณ์” ซึ่งให้ตั้งหนี้สินภาษีเงินได้ตามที่กำหนดไว้ในมาตรฐานสากลฉบับที่ 12
ในระหว่างปี 2543 ได้มีการแก้ไขมาตรฐานการบัญชี
ดังกล่าวโดยกำหนดให้การตั้งหนี้สินภาษีเงินได้ถือปฎิบัติตามมาตรฐานการบัญชีของไทยที่
เกี่ยวข้องเมื่อได้มีการประกาศใช้โดยสมาคมนักบัญชีและผู้สอบบัญชีรับอนุญาตแห่งประเทศไทยเท่านั้น
เนื่องจากมาตรฐานการบัญชีเกี่ยวกับภาษีเงินได้ยังมิได้มีการประกาศใช้ในประเทศไทย บริษัทฯ
จึงได้ทำการโอนกลับบัญชีหนี้สินภาษีเงินได้รอตัดบัญชีจำนวน 31.5
ล้านบาทไปยังส่วนเกินทุนจากการตีราคาสินทรัพย์ในส่วนของผู้ถือหุ้นในงบดุล ณ วันที่ 31 ธันวาคม
2543

สรุปฐานะการเงินและผลการดำเนินงาน

- ตามเอกสารแนบ -

-   ตารางสรุปงบการเงินและงบการเงินรวม – เอกสารแนบลำดับที่ 4

-   ตารางแสดงอัตราส่วนทางการเงินที่สำคัญ – เอกสารแนบลำดับที่ 5

คำอธิบายและการวิเคราะห์ฐานะทางการเงินและผลการดำเนินงาน

ผลการดำเนินงานของกลุ่มในปีที่ผ่านมาแสดงผลขาดทุนอยู่เป็นจำนวน 142.9 ล้านบาท
การขาดทุนดังกล่าวส่วนใหญ่มิได้เกิดจากการประกอบการ
แต่เกิดจากการลดมูลค่าของสินทรัพย์ที่ถืออยู่
และเกิดจากการตั้งสำรองเผื่อผลขาดทุนจากภาระค้ำประกันของบริษัทย่อยเป็นจำนวน 57.5
ล้านบาท และ 42.4 ล้านบาท ตามลำดับ

ผลการดำเนินงานของกิจการก่อสร้างในประเทศไทยยังคงอยู่ในระดับที่ใกล้เคียงกับปีก่อนหน้านี้คือ
1,321.7 ล้านบาท และมีกำไรเบื้องต้น 150.2 ล้านบาท

บริษัทฯ ยังคงมีนโยบายที่เน้นการดำเนินงานในธุรกิจหลักคือธุรกิจก่อสร้าง
ดังนั้นจึงได้มีการทยอยปิดกิจการที่ไม่เกี่ยวข้องกับธุรกิจก่อสร้างลง
ซึ่งส่วนใหญ่เป็นบริษัทที่ดำเนินธุรกิจในต่างประเทศ

ฐานะทางการเงินของกลุ่มบริษัทดังที่ปรากฎในงบการเงินยังคงมีผลขาดทุนสะสมอยู่เป็นจำนวนมาก
อันเกิดจากผลขาดทุนของเงินลงทุนและเงินให้กู้ยืมแก่บริษัทย่อยที่ได้เข้าสู่กระบวนการจัดการทรัพย์สินและหนี้สิน
(Administration) นอกจากนี้ บริษัทฯ ได้ออกหนังสือค้ำประกันการทำงานของบริษัทย่อย
ซึ่งขณะนี้ยังไม่ข้อมูลเพียงพอที่จะประเมินผลขาดทุนได้
จึงยังมิได้ตั้งสำรองเผื่อผลขาดทุนที่อาจเกิดขึ้นจากภาระค้ำประกันได้
ซึ่งผลขาดทุนที่อาจจะเกิดขึ้นอาจมีจำนวนที่เป็นสาระสำคัญ

อย่างไรก็ตาม จากการที่บริษัทมีงานที่ได้ลงนามในสัญญาก่อสร้างแล้วอยู่เป็นจำนวนมาก
และการสนับสนุนจากสถาบันการเงิน
ทำให้บริษัทมีสภาพคล่องเพียงพอในการประกอบการอย่างไม่มีปัญหา ผลการดำเนินงานในปี 2545
น่าจะมีรายได้สูงกว่าในปี 2544 อย่างชัดเจน